Rate mal mit Rosenthal

Rate mal mit Rosenthal weer de Titel vun en Quizshow, de ünner de Moderatschoon vun Hans Rosenthal in’t ZDF lopen is. De eerste Sennen ut disse Reeg weer 1979 vun de Internatschonalen Funkutstellen Berlin. De Reeg lööp dorna vun April 1980 bit 1986 mit tohopen 85 Folgen. De Sennentermin is faken ümleggt worrn. Dat geev Sennen an’n Middeweken un an’n Freedag, man tomeist sünd de Folgen an’n Dienstag in’t Vöravendprogramm utstrahlt worrn.

 Inholt 
Dat Studion weer bi de Quizsennen as’n Rummelplatz herricht. In dree Speelrunnen hebbt tofallig ut de Tokiekers utwählte Kandidaten gegenenanner speelt. In de eersten Runn hebbt twee Kandidaten in’n Wessel jeedeen fief mol an een Dreihrad dreiht. Op disse Wies is en Quizfraag utwählt worrn. De Kandidat, de mehr Punkte sammelt harr, künn Saakpriesen (Kaffeemaschien, Feernseher usw) winnen. Dorför müss he dreemol mit’n Ball op en Teelschiev smieten un wenigstens eenmol drapen.

In de tweeten Runn hebbt veer Kandidaten gegenenanner speelt. Se hebbt sik dordör op dat Karusell in’t Studio verdeelt, dat to de Musik vun de Studiomuskanten anfüngt sik to dreihn. Na dat Tofallsprinzip bleev dat Karusell stahn un de Kandidat de vörn stünn, müss op en Fraag antern. Weer sien Antwoort verkehrt, scheed he ut dat Speel ut. Dat Speel hett hööchstens veer Minuten duert un de Kandidaten künne, as ok in de eersten Runn, Saakpriesen winnen

In de drüdden Runn hebbt wedder twee Lüüd gegenenanner speelt. Rosenthal hett en Fraag stellt, un wokeen toeerst en Signal geven harr (t. B. mit en Piep oder Tuut), hett en Antwoort geven drööft. För jede richtige Antwoort geev dat een Punkt. De Punkten vun’n Winner weern toeerst dubbelt tellt un denn mit de Tall multiplizeert, de he an’t Glücksrad dreiht harr. Wat dorbi rutkamen dee kreeg de Kandidat in boor utbetahlt.

 Mitarbeiters 
Ünnerstütt weer Rosenthal vun sien Helpsfro Monika Sundermann. För de Musik hett Heinrich Riethmüller sorgt, de in de Sennen live mit sien Grupp Heinrich Riethmüller Rhythmusgruppe spelen de. Sundermann un Riethmüller weern beide ok al bi Rosenthal sien Speelshow Dalli Dalli dorbi.

 Weblenken 
 Informatschonen to Rate mal mit Rosenthal op fernsehserien.de

Kategorie:Speelshow